Mariagerfjord Gymnasiums ledelse har hørt flere rygter om, at der sælges euforiserende stoffer på skolen.

Mandag formiddag rykkede to narkohunde og forebyggelsesbetjente fra Nordjyllands Politi ud på Mariagerfjord Gymnasium for at afsøge det for stoffer. Det oplyser politikommissær Mikkel Mitchell. Det er ledelsen fra gymnasiet på Amerikavej i Hobro, der kontaktede politiet, efter der florerede vedvarende rygter om handel med euforiserende stoffer på skolen. På trods af de mange rygter, fandt de to narkohunde og Nordjyllands Politi ingen stoffer. - Vi fandt ikke noget, der giver anledning til bekymring. Min umiddelbare tanke er, at rygter spredes hurtigt, og i den her situation er en fjer måske blevet til mange høns, siger politikommissær Mikkel Mitchell. Selvom Nordjyllands Politi ikke fandt stoffer på skolen, tog politiet en generel forebyggende snak med eleverne. - Denne episode er et godt eksempel på, hvor godt politiet og uddannelsesinstitutioner kan samarbejde, siger politikommissæren. Nordjyllands Politi gør på nuværende tidspunkt ikke mere ved rygterne, med mindre de får flere henvendelser fra skolen, forældre og elever.